CELEX: 32021D1845
Language: el
Date: 2021-10-20 00:00:00
Title: Απόφαση (ΕΕ) 2021/1845 της Επιτροπής της 20ής Οκτωβρίου 2021 για την τροποποίηση της απόφασης (ΕΕ) 2017/175 όσον αφορά τη διάρκεια ισχύος των κριτηρίων απονομής του οικολογικού σήματος της ΕΕ για τα τουριστικά καταλύματα και των σχετικών απαιτήσεων εκτίμησης και εξακρίβωσης [κοινοποιηθείσα υπό τον αριθμό C(2021) 7427] (Κείμενο που παρουσιάζει ενδιαφέρον για τον ΕΟΧ)

22.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 376/1
               
            
         ΑΠΟΦΑΣΗ (ΕΕ) 2021/1845 ΤΗΣ ΕΠΙΤΡΟΠΗΣ
         της 20ής Οκτωβρίου 2021
         για την τροποποίηση της απόφασης (ΕΕ) 2017/175 όσον αφορά τη διάρκεια ισχύος των κριτηρίων απονομής του οικολογικού σήματος της ΕΕ για τα τουριστικά καταλύματα και των σχετικών απαιτήσεων εκτίμησης και εξακρίβωσης
         
            
               [κοινοποιηθείσα υπό τον αριθμό C(2021) 7427]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
         Αφού ζήτησε τη γνώμη του Συμβουλίου Οικολογικής Σήμανσης της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 66/2010 ορίζει ότι το οικολογικό σήμα της ΕΕ μπορεί να απονέμεται σε προϊόντα που έχουν μειωμένες περιβαλλοντικές επιπτώσεις σε όλη τη διάρκεια του κύκλου ζωής τους. Καθορίζονται ειδικά κριτήρια απονομής του οικολογικού σήματος της ΕΕ για κάθε κατηγορία προϊόντων.
                  
               
                     (2)
                  
                  
                     Με την απόφαση (ΕΕ) 2017/175 (2), η Επιτροπή καθόρισε τα κριτήρια απονομής του οικολογικού σήματος της ΕΕ για την κατηγορία προϊόντων «τουριστικά καταλύματα». Η ισχύς των εν λόγω κριτηρίων και των σχετικών απαιτήσεων εκτίμησης και εξακρίβωσης λήγει στις 26 Ιανουαρίου 2022.
                  
               
                     (3)
                  
                  
                     Σύμφωνα με τα συμπεράσματα του ελέγχου καταλληλότητας της νομοθεσίας για το οικολογικό σήμα της ΕΕ, τα οποία δημοσιεύθηκαν στις 30 Ιουνίου 2017 (3), η Επιτροπή, από κοινού με το Συμβούλιο Οικολογικής Σήμανσης της ΕΕ, αξιολόγησε και επιβεβαίωσε τη συνάφεια της κατηγορίας προϊόντων «τουριστικά καταλύματα», καθώς και τη συνάφεια και την καταλληλότητα των ισχυόντων κριτηρίων απονομής του οικολογικού σήματος της ΕΕ για την εν λόγω κατηγορία προϊόντων και των σχετικών απαιτήσεων εκτίμησης και εξακρίβωσης.
                  
               
                     (4)
                  
                  
                     Σύμφωνα με τα συμπεράσματα του ελέγχου καταλληλότητας της νομοθεσίας για το οικολογικό σήμα της ΕΕ, τα οποία δημοσιεύθηκαν στις 30 Ιουνίου 2017, η Επιτροπή, από κοινού με το Συμβούλιο Οικολογικής Σήμανσης της ΕΕ, δίνει προτεραιότητα στην εφαρμογή διαφόρων δράσεων για την αύξηση της υιοθέτησης του οικολογικού σήματος της ΕΕ για την εν λόγω κατηγορία προϊόντων, προάγοντάς το ως πολύτιμο εργαλείο για βιώσιμη ανάκαμψη.
                  
               
                     (5)
                  
                  
                     Ως εκ τούτου, είναι σκόπιμο να παραταθεί η ισχύς των κριτηρίων απονομής του οικολογικού σήματος της ΕΕ και των σχετικών απαιτήσεων εκτίμησης και εξακρίβωσης που καθορίζονται στην απόφαση (ΕΕ) 2017/175, προκειμένου η Επιτροπή να είναι σε θέση να αναθεωρήσει την εν λόγω κατηγορία προϊόντων μετά την ανάκαμψη του τομέα.
                  
               
                     (6)
                  
                  
                     Η διάρκεια της παράτασης θα πρέπει να είναι επαρκώς μεγάλη ώστε να επιτρέπει την ολοκλήρωση της διαδικασίας αναθεώρησης και να παρέχει αξιόπιστη προοπτική που θα καθιστά εφικτή τη συνέχεια της αγοράς για τους υφιστάμενους και τους μελλοντικούς κατόχους αδειών οι οποίοι μπορούν να διατηρήσουν στο μεσοδιάστημα τα οφέλη του οικολογικού σήματος της ΕΕ για τα προϊόντα τους εκείνα στα οποία αυτό έχει απονεμηθεί.
                  
               
                     (7)
                  
                  
                     Συνεπώς, η απόφαση (ΕΕ) 2017/175 θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε βάσει του άρθρου 16 του κανονισμού (ΕΚ) αριθ. 66/2010,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 6 της απόφασης (ΕΕ) 2017/175 αντικαθίσταται από το ακόλουθο κείμενο:
            
               
                  «Άρθρο 6
                  Τα κριτήρια απονομής του οικολογικού σήματος της ΕΕ για την κατηγορία προϊόντων “τουριστικά καταλύματα”, καθώς και οι σχετικές απαιτήσεις εκτίμησης και εξακρίβωσης, ισχύουν έως τις 30 Ιουνίου 2025.».
               
            
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 20 Οκτωβρίου 2021.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  ΕΕ L 27 της 30.1.2010, σ. 1.
         
            (2)  Απόφαση (ΕΕ) 2017/175 της Επιτροπής, της 25ης Ιανουαρίου 2017, για τον καθορισμό των κριτηρίων απονομής του οικολογικού σήματος της ΕΕ για τα τουριστικά καταλύματα (ΕΕ L 28 της 2.2.2017, σ. 9).
         
            (3)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο για την επανεξέταση της εφαρμογής του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και του κανονισμού (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) [COM(2017) 355 final].